CELEX: 32007R1417
Language: bg
Date: 2007-11-28 00:00:00
Title: Регламент (ЕО) № 1417/2007 на Комисията от 28 ноември 2007 година относно класирането на някои продукти в Комбинираната номенклатура

4.12.2007   
            
            
               BG
            
            
               Официален вестник на Европейския съюз
            
            
               L 316/4
            
         
      РЕГЛАМЕНТ (ЕО) № 1417/2007 НА КОМИСИЯТА
   
   от 28 ноември 2007 година
   относно класирането на някои продукти в Комбинираната номенклатура
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               За да бъде гарантирано еднаквото прилагане на Комбинираната номенклатура, приложена към Регламент (ЕИО) № 2658/87, е необходимо да бъдат приети мерки относно класирането на стоките, посочени в приложението към настоящия регламент.
            
         
               (2)
            
            
               Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат също така към други номенклатури, които са изцяло или частично основани на нея или които добавят подраздели към нея, и които са създадени със специфични разпоредби на Общността с цел прилагането на тарифни и други мерки, свързани с търговията със стоки.
            
         
               (3)
            
            
               Съгласно тези общи правила стоките, описани в колона 1 от таблицата в приложението към настоящия регламент, следва да бъдат класирани според кодовете по КН, посочени в колона 2, по силата на основанията, посочени в колона 3.
            
         
               (4)
            
            
               Уместно е да се предвиди, че обвързващата тарифна информация, издадена от митническите органи на държавите-членки във връзка с класирането на стоки в Комбинираната номенклатура, която не е в съответствие с настоящия регламент, може да бъде ползвана от титуляря за срок от три месеца съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността (2).
            
         
               (5)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, следва да бъдат класирани в Комбинираната номенклатура с кодовете по КН, посочени в колона 2 от същата таблица.
   Член 2
   Обвързващата тарифна информация, издадена от митническите органи на държавите-членки, която не е в съответствие с настоящия регламент, може да бъде ползвана за срок от три месеца съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на дванадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 28 ноември 2007 година.
      
         
            За Комисията
         
         László KOVÁCS
         
         
            Член на Комисията
         
      
   
   
      (1)  ОВ L 256, 7.9.1987 г., стр. 1. Регламент, последно изменен с Регламент (ЕО) № 1352/2007 на Комисията (ОВ L 303, 21.11.2007 г., стр. 3).
   
      (2)  ОВ L 302, 19.10.1992 г., стр. 1. Регламент, последно изменен с Регламент (ЕО) № 1791/2006 на Съвета (ОВ L 363, 20.12.2006 г., стр. 1).
   
      ПРИЛОЖЕНИЕ
      
                  Описание на стоките
               
               
                  Класиране
                  (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Комплект украса за нокти, състоящ се от:
                              
                                           
                                       
                                       
                                          48 изкуствени нокти
                                       
                                    
                                           
                                       
                                       
                                          малка тубичка лепило
                                       
                                    
                                           
                                       
                                       
                                          пила за нокти
                                       
                                    
                                           
                                       
                                       
                                          пръчица за маникюр и
                                       
                                    
                                           
                                       
                                       
                                          декоративни лепенки за нокти.
                                       
                                    Изкуствените нокти са от формована пластмаса и са с различни размери.
                              Комплектът се предлага за продажба на дребно.
                           
                        
               
                  3926 90 97
               
               
                  Класирането се определя от общи правила 1, 3(б) и 6 за тълкуване на Комбинираната номенклатура и от текстовете на кодове по КН 3926, 3926 90 и 3926 90 97.
                  Артикулите, така както са представени, представляват комплект по смисъла на общо правило 3(б).
                  Комплектът не се състои от продукти за маникюр от подпозиция 3304 30 00, тъй като включва и изкуствени нокти, които се залепват върху ноктите, и не включва козметични препарати, които служат за поддържане и разкрасяване на ръцете и ноктите (обяснителни бележки към Хармонизираната система за позиция 3304, (Б).
                  Комплектът се състои от различни артикули и следва да бъде класиран в подпозиция 3926 90 97, тъй като пластмасовите изкуствени нокти определят основния му характер.
               
            
                  
                              2.
                           
                           
                              Изкуствени нокти от формована пластмаса.
                              Предназначени са да бъдат залепени към естествения нокът с помощта на акрилово лепило.
                              Опаковат се по 50 броя с еднакъв размер.
                           
                        
               
                  3926 90 97
               
               
                  Класирането се определя от общи правила 1 и 6 за тълкуване на Комбинираната номенклатура и от текстовете на кодове по КН 3926, 3926 90 и 3926 90 97.
                  Стоката не представлява продукти за маникюр от подпозиция 3304 30 00, тъй като тя предполага залепване на изкуствените нокти върху естествените и не се състои от препарати за маникюр, които служат за поддържане и разкрасяване на ръцете и ноктите (обяснителни бележки към Хармонизираната система за позиция 3304, (Б).
                  Следователно, поради съставния им материал изкуствените нокти се класират като други изделия от пластмаса в подпозиция 3926 90 97.
               
            
                  
                              3.
                           
                           
                              Лепило, под формата на разтвор със състав:
                              
                                           
                                       
                                       
                                          Етил цианоакрилат
                                       
                                    
                                           
                                       
                                       
                                          Силициев диоксид
                                       
                                    
                                           
                                       
                                       
                                          Поли(метилметакрилат)
                                       
                                    
                                           
                                       
                                       
                                          Каликсарен
                                       
                                    
                                           
                                       
                                       
                                          Хидрохинон
                                       
                                    
                                           
                                       
                                       
                                          Триглицериди
                                       
                                    Разтворът е приготвен, с цел да осъществи адхезия на изкуствени нокти от формована пластмаса върху естествения нокът. Той се втвърдява бавно, за да позволи моделиране на изкуствените нокти.
                              Разтворът е опакован в малки тубички с отвор, позволяващ лесно и прецизно нанасяне. Нетното тегло не превишава 1 kg.
                           
                        
               
                  3506 10 00
               
               
                  Класирането се определя от общи правила 1 и 6 за тълкуване на Комбинираната номенклатура и от текстовете на кодове по КН 3506 и 3506 10 00.
                  Продуктът не представлява препарат за маникюр или педикюр от позиция 3304.
                  Продуктът е лепило или адхезив по смисъла на позиция 3506.